SK Úradný vestník Európskej únie C 141/49

Žaloba podaná 7. apríla 2009 — Komisia/Galor

(Vec T-136/09)

2009/C 141/102

Jazyk konania: angličtina

Účastníci konania

Žalobkyňa: Komisia Európskych spoločenstiev (v zastúpení: A.-M. Rouchaud-Joët, F. Mirza, splnomocnení zástupcovia, za právnej pomoci B. Katan a M. van der Woude, advokáti)

Žalovaný: Benjamin Galor (Jupiter, Spojené štáty americké)

Návrhy žalobkyne

— zaviazať žalovaného na zaplatenie sumy 205 611 eur Spoločenstvu zvýšenej o zákonné úroky podľa článku 6.119 DCC od 1. marca 2003 až do dňa zaplatenia sumy Spoločenstvu v plnom rozsahu,

— zaviazať žalovaného na zaplatenie zákonných úrokov podľa článku 6.119 DDC zo sumy 9 231,25 eura od 2. septembra 2003 (alebo alternatívne od 10. marca 2007) až do dňa zaplatenia sumy Spoločenstvu v plnom rozsahu,

— zaviazať žalovaného na náhradu trov konania predbežne odhadovaných na 17 900 eur zvýšených o zákonné úroky podľa článku 6.119 DDC odo dňa vyhlásenia rozsudku až do dňa zaplatenia sumy Spoločenstvu v plnom rozsahu.

Žalobné dôvody a hlavné tvrdenia

Dňa 23. decembra 1997 Európske spoločenstvo zastúpené Komisiou uzatvorilo zmluvu IN/004/97 s profesorom Benjaminom Galorom a troma spoločnosťami na realizáciu projektu „Self-Upgrading of Old-Design Gas Turbines in Land & Marine Industries by Energy-Saving Clean Jet-Engine Technologies“ v rámci činnosti Spoločenstva v odvetví nejadrovej energie (1). Podľa ustanovení zmluvy Komisia poskytla zmluvným stranám zálohu zo svojho príspevku. Túto zálohu prijal vedúci projektu profesor Benjamin Galor.

Keďže zmluvné strany neboli schopné nájsť subdodávateľov pre projekt a vzhľadom na to, že v projekte nedošlo k pokroku, Komisia sa rozhodla zmluvu ukončiť. V liste, ktorý zaslala zmluvným stranám, uviedla, že príspevok Spoločenstva možno vyplatiť (alebo si ho zmluvné strany môžu ponechať) len vtedy, pokiaľ sa týka projektu a je odôvodnený záverečnou technickou a finančnou správou.

Komisia neschválila záverečnú správu, ktorú jej zmluvné strany predložili a začala konanie o vrátenie zálohy.

Komisia vo svojom návrhu tvrdí, že žalovaný zálohu nevrátil, ale naopak požadoval, aby mu Komisia vyplatila príspevok stanovený podľa zmluvy po odpočítaní zálohy. Žalovaný okrem toho začal konanie pred holandskými súdmi o vymoženie uvedenej sumy. Komisia spochybnila príslušnosť holandských súdov na základe doložky o príslušnosti v zmluve, podľa ktorej je na riešenie všetkých sporov medzi zmluvnými stranami príslušný Súd prvého stupňa.

Komisia sa vo svojom návrhu domáha vrátenia zálohy. Tvrdí, že bola oprávnená ukončiť zmluvu na základe zmluvných ustanovení, pretože žalovaný konal v rozpore so svojimi zmluvnými povinnosťami, okrem iného: došlo k značnému omeškaniu začiatku projektu a v projekte nenastal žiadny pokrok, žalovaný nebol schopný najať technické prostriedky potrebné na výskum, na ktoré už boli poskytnuté finančné prostriedky a technické a finančné správy nespĺňali zmluvné požiadavky.

Komisia preto tvrdí, že bola oprávnená žiadať o vrátenie poskytnutej zálohy.

(1) Rozhodnutie Rady 94/806/ES z 23. novembra 1994 o prijatí osobitného programu pre výskum a technologický vývoj vrátane skúšok v odvetví nejadrovej energie (1994 až 1998) Ú. v. ES L 334, s. 87.